পালাবদলের পরপরই কলকাতা বিশ্ববিদ্যালয়ে একশো আঠাশটি আসনে জয় পেয়েছিল এসএফআই। অথচ এবারে একটিও নমিনেশন তুলতেই পারেনি বাম ছাত্র সংগঠনটি। কারণ হিসেবে সন্ত্রাসের অভিযোগ করলেও এই ঘটনায় সাংগঠনিক দুর্বলতার অভিযোগ আরও জোরালো হচ্ছে।
 কলকাতা: পালাবদলের পরপরই কলকাতা বিশ্ববিদ্যালয়ে একশো আঠাশটি আসনে জয় পেয়েছিল এসএফআই। অথচ এবারে একটিও নমিনেশন তুলতেই পারেনি বাম ছাত্র সংগঠনটি। কারণ হিসেবে সন্ত্রাসের অভিযোগ করলেও এই ঘটনায় সাংগঠনিক দুর্বলতার অভিযোগ আরও জোরালো হচ্ছে।  দুহাজার এগারোর পর থেকে কলেজ ছাত্র সংসদ নির্বাচন ঘিরে অশান্তির খবর বারবারই শিরোনামে । প্রতিবারই সন্ত্রাসের অভিযোগ তুলে শাসকদলের ছাত্র সংগঠনের দিকে আঙুল তুলেছে বাম ছাত্র সংগঠন এসএফআই। দুহাজার চোদ্দ-পনেরোয় এসএফআইয়ের অভিযোগের তালিকায় নয়া সংযোজন অখিল ভারতীয় বিদ্যার্থী পরিষদ। আবারও সন্ত্রাসের অভিযোগে সরব এসএফআই নেতৃত্ব। খোদ কলকাতা বিশ্ববিদ্যালয়ে এবার একটিও মনোনয়ন তুলতেই পারেনি এসএফআই। এমন নজিরবিহীন ঘটনার পরেও সাংগঠনিক দুর্বলতার ওপর জোর না দিয়ে কারণ হিসেবে সেই সন্ত্রাসের তত্বই খাড়া করছেন এসএফআই নেতারা। দুহাজার বারো ও তেরো সালে নির্বাচন হয়নি। দুহাজার তেরো-চোদ্দতে কলকাতা বিশ্ববিদ্যালয়ে একশো বিয়াল্লিশটি মনোনয়ন তুলেছিল এসএফআই। জয়ী হয়েছিল একশো আঠাশটি আসনে। কিন্তু এবারে একটিও মনোনয়ন তুলতেই পারেনি তারা। যদিও এবছরই প্রথম ইউনিট খুলে বিজেপির ছাত্র সংগঠন এবিভিপি বত্রিশটি আসনে মনোনয়ন তুলেছে। কলকাতা বিশ্ববিদ্যালয়ের অধীনস্থ কলেজগুলির হালও তথৈবচ। অধিকাংশ কলেজে মনোনয়নই তুলতে পারেনি এসএফআই।